CELEX: 32016D1967
Language: el
Date: 2016-11-08 00:00:00
Title: Εκτελεστική απόφαση (ΕΕ) 2016/1967 της Επιτροπής, της 8ης Νοεμβρίου 2016, για την τροποποίηση του άρθρου 3 της απόφασης 2002/757/ΕΚ για τη λήψη προσωρινών και επειγόντων φυτοϋγειονομικών μέτρων για την αποφυγή της εισαγωγής και της εξάπλωσης, μέσα στην Κοινότητα, του Phytophthora ramorum Werres, De Cock & Man in 't Veld sp. nov. [κοινοποιηθείσα υπό τον αριθμό C(2016) 7075]

10.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 303/21
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1967 ΤΗΣ ΕΠΙΤΡΟΠΉΣ
   της 8ης Νοεμβρίου 2016
   για την τροποποίηση του άρθρου 3 της απόφασης 2002/757/ΕΚ για τη λήψη προσωρινών και επειγόντων φυτοϋγειονομικών μέτρων για την αποφυγή της εισαγωγής και της εξάπλωσης, μέσα στην Κοινότητα, του Phytophthora ramorum Werres, De Cock & Man in 't Veld sp. nov.
   
      
         [κοινοποιηθείσα υπό τον αριθμό C(2016) 7075]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τέταρτη περίοδος,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 3 παράγραφος 1 πρώτο εδάφιο της απόφασης 2002/757/ΕΚ της Επιτροπής (2), τα ευπαθή φυτά και η ευπαθής ξυλεία επιτρέπεται να εισέρχονται στο έδαφος της Ένωσης μόνον εάν συμμορφώνονται με τα έκτακτα φυτοϋγειονομικά μέτρα που προβλέπονται στα σημεία 1α και 2 του παραρτήματος I της εν λόγω απόφασης. Το άρθρο 3 παράγραφος 1 δεύτερο εδάφιο της απόφασης 2002/757/ΕΚ προβλέπει παρέκκλιση για την αποφλοιωμένη πριστή ξυλεία από Acer macrophyllum Pursh και Quercus spp. L., καταγωγής Ηνωμένων Πολιτειών της Αμερικής. Αυτή μπορεί να εισάγεται στην Ένωση έως τις 30 Νοεμβρίου 2016 χωρίς να συμμορφώνεται με τους όρους του σημείου 2 του παραρτήματος I της παρούσας απόφασης, υπό την προϋπόθεση ότι πληροί τους όρους που προβλέπονται στο παράρτημα II της εν λόγω απόφασης.
            
         
               (2)
            
            
               Η εκτελεστική απόφαση (ΕΕ) 2015/893 της Επιτροπής (3) καθορίζει τις απαιτήσεις για την εισαγωγή στην Ένωση αποφλοιωμένης πριστής ξυλείας από Acer spp. καταγωγής τρίτων χωρών. Οι εν λόγω απαιτήσεις κρίνονται απαραίτητες για τη φυτοϋγειονομική προστασία της επικράτειας της Ένωσης από το Anoplophora glabripennis (Motschulsky) και καμία παρέκκλιση από αυτές δεν πρέπει να θεωρείται δικαιολογημένη. Επομένως, τα εν λόγω είδη αποφλοιωμένης πριστής ξυλείας δεν υπόκεινται πλέον στην παρέκκλιση που προβλέπεται στην απόφαση 2002/757/ΕΚ.
            
         
               (3)
            
            
               Βάσει των πληροφοριών που υποβάλλονται περιοδικά από τα κράτη μέλη στην Επιτροπή, μπορεί να συναχθεί το συμπέρασμα ότι η εφαρμογή των ειδικών όρων που προβλέπονται στο παράρτημα II της εκτελεστικής απόφασης 2002/757/ΕΚ είναι επαρκής για την πρόληψη της εισαγωγής επιβλαβών οργανισμών στην Ένωση. Τα κράτη μέλη θα πρέπει να συνεχίσουν να εφαρμόζουν τους εν λόγω όρους όσον αφορά την αποφλοιωμένη πριστή ξυλεία από Quercus spp. L. καταγωγής Ηνωμένων Πολιτειών της Αμερικής. Η αξιολόγηση των τεχνικών πληροφοριών που υπέβαλαν οι Ηνωμένες Πολιτείες δείχνει ότι το Κiln Drying Sawn Hardwood Lumber Certification Program (πρόγραμμα πιστοποίησης ξήρανσης σε κλίβανο πριστής σκληρής ξυλείας), που αναφέρεται στο άρθρο 6α παράγραφος 3 της απόφασης 2002/757/ΕΚ, λειτουργεί αποτελεσματικά.
            
         
               (4)
            
            
               Επομένως, η έγκριση της παρέκκλισης όσον αφορά την αποφλοιωμένη πριστή ξυλεία από Quercus spp. L. καταγωγής Ηνωμένων Πολιτειών της Αμερικής θα πρέπει να παραταθεί έως τις 31 Δεκεμβρίου 2026 προκειμένου να αποφευχθούν περιττές διαταραχές του εμπορίου όσον αφορά την εν λόγω ξυλεία.
            
         
               (5)
            
            
               Συνεπώς, η εκτελεστική απόφαση 2002/757/ΕΚ θα πρέπει να τροποποιηθεί αναλόγως.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση της απόφασης 2002/757/ΕΚ
   Το δεύτερο εδάφιο του άρθρου 3 παράγραφος 1 αντικαθίσταται από το ακόλουθο κείμενο:
   
      «Κατά παρέκκλιση από το πρώτο εδάφιο, έως τις 31 Δεκεμβρίου 2026 επιτρέπεται η εισαγωγή στην Ένωση αποφλοιωμένης πριστής ξυλείας από Quercus spp. L., καταγωγής Ηνωμένων Πολιτειών της Αμερικής, χωρίς αυτή να συμμορφώνεται με το σημείο 2 του παραρτήματος I της παρούσας απόφασης, υπό την προϋπόθεση ότι πληροί τους όρους που προβλέπονται στο παράρτημα II της παρούσας απόφασης».
   
   Άρθρο 2
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 8 Νοεμβρίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      (2)  Απόφαση 2002/757/ΕΚ της Επιτροπής, της 19ης Σεπτεμβρίου 2002, σχετικά με τη λήψη προσωρινών και επειγόντων φυτοϋγειονομικών μέτρων για την αποφυγή της εισαγωγής και της εξάπλωσης, μέσα στην Κοινότητα, του Phytophthora ramorum Werres, De Cock & Man in 't Veld sp. nov. (ΕΕ L 252 της 20.9.2002, σ. 37).
   
      (3)  Εκτελεστική απόφαση (ΕΕ) 2015/893 της Επιτροπής, της 9ης Ιουνίου 2015, σχετικά με έκτακτα μέτρα για την πρόληψη της εισαγωγής και της εξάπλωσης στην Ένωση του Anoplophora glabripennis (Motschulsky) (ΕΕ L 146 της 11.6.2015, σ. 16).